CELEX: 62022TN0046
Language: el
Date: 2022-01-25 00:00:00
Title: Υπόθεση T-46/22: Προσφυγή — αγωγή της 25ης Ιανουαρίου 2022 — Esedra κατά Κοινοβουλίου

7.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 109/34
            
         
      Προσφυγή — αγωγή της 25ης Ιανουαρίου 2022 — Esedra κατά Κοινοβουλίου
      (Υπόθεση T-46/22)
      (2022/C 109/45)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: Esedra (Βρυξέλλες, Βέλγιο) (εκπρόσωπος: M. Vastmans, δικηγόρος)
      
         Καθού-εναγόμενο: Ευρωπαϊκό Κοινοβούλιο
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να κρίνει την προσφυγή — αγωγή παραδεκτή και βάσιμη,
                  και, κατά συνέπεια,
                  
                              —
                           
                           
                              να ακυρώσει την απόφαση του Ευρωπαϊκού Κοινοβουλίου περί αναθέσεως της επίμαχης σύμβασης στη SAS PEOPLE & BABY και απορρίψεως της προσφοράς της SRL ESEDRA,
                           
                        
                              —
                           
                           
                              να επιδικάσει στην SRL ESEDRA αποζημίωση για τη ζημία που υπέστη λόγω της παράνομης αυτής απόφασης,
                           
                        
            
                  —
               
               
                  να καταδικάσει το Ευρωπαϊκό Κοινοβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής — αγωγής κατά της αποφάσεως του Ευρωπαϊκού Κοινοβουλίου της 26ης Νοεμβρίου 2021 με την οποία, αφενός, απορρίφθηκε η προσφορά που είχε υποβάλει η προσφεύγουσα-ενάγουσα στο πλαίσιο της διαδικασίας προσκλήσεως για την υποβολή προσφορών αριθ. PE PERS 2021 027 για την πλήρη διαχείριση του ευρισκόμενου στις Βρυξέλλες, στην οδό Wayenberg, βρεφονηπιακού παιδικού σταθμού του Ευρωπαϊκού Κοινοβουλίου και, αφετέρου, ανατέθηκε η σύμβαση στη SAS People & Baby, η προσφεύγουσα — ενάγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται παράβαση του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, παράβαση του άρθρου 170 ΣΛΕΕ, παράβαση του άρθρου 16.1. του τεύχους συγγραφής υποχρεώσεων της πρόσκλησης υποβολής προσφορών, παραβίαση των γενικών αρχών του δικαίου και, ειδικότερα, των αρχών της επιμέλειας, της ρητής αιτιολογίας και patere legem ipse fecisti καθώς και πρόδηλη πλάνη εκτιμήσεως.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 3.13. του τεύχους συγγραφής υποχρεώσεων, παράβαση του διατάγματος, της 21ης Φεβρουαρίου 2019, για την ενίσχυση της ποιότητας και της πρόσβασης στους βρεφονηπιακούς σταθμούς της γαλλικής κοινότητας και της απόφασης, της 2ας Μαΐου 2019, της Κυβέρνησης της γαλλικής κοινότητας για τον καθορισμό του καθεστώτος αδειοδότησης και επιδότησης των βρεφονηπιακών και παιδικών σταθμών καθώς και των ανεξάρτητων βρεφονηπιοκόμων και/ή της απόφασης της 22ας Νοεμβρίου 2013, της Φλαμανδικής Κυβέρνησης για τις προϋποθέσεις έγκρισης και την πολιτική ποιότητας των κέντρων οικογενειακής μέριμνας και βρεφονηπιακών σταθμών, παραβίαση των γενικών αρχών του δικαίου και, ειδικότερα, των αρχών της επιμέλειας και patere legem ipse fecisti καθώς και πρόδηλη πλάνη εκτιμήσεως.